P-10/03
Natisni
Opravilna št.:
P-10/03
Datum odločitve:
16. 10. 2003
ECLI:
ECLI:SI:USRS:2003:P.10.03
Akt:
Spor o pristojnosti
Izrek:
Zahteva za rešitev spora glede pristojnosti med državo in lokalno skupnostjo se zavrže.
Evidenčni stavek:
Ustavno sodišče zavrže zahtevo za rešitev spora glede pristojnosti med državo in lokalno skupnostjo, če niso izpolnjeni procesni pogoji za odločanje o tem sporu (če spor ni nastal).
Geslo:
1.3.52.1.1 - Ustavno sodstvo - Pristojnost - Odločitev - V sporu o pristojnosti - Med državo in lokalnimi skupnostmi.

1.5.51.3.1 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Zavrženje, ker ne gre za spor o pristojnosti.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
spori o pristojnosti
Vrsta akta:
drugi akti
Vlagatelj:
Občinski inšpektorat Mestne občine Koper
Datum vloge:
7. 10. 2003
Vrsta odločitve:
sklep
Vrsta rešitve:
zavrženje
Dokument:
US22759
Dokument v PDF obliki:
P-10-03.pdf
114 KB
Prenesite datoteko
P-10/03
16. 10. 2003
SKLEP
Ustavno sodišče je v postopku za rešitev spora glede pristojnosti med državo in lokalno skupnostjo, začetem na zahtevo Občinskega inšpektorata Mestne občine Koper, na seji dne 16. oktobra 2003
sklenilo:
Zahteva za rešitev spora glede pristojnosti med državo in lokalno skupnostjo se zavrže.
Obrazložitev
1. Občinski inšpektorat Mestne občine Koper (v nadaljevanju Občinski inšpektorat) je vložil zahtevo za odločitev o sporu glede pristojnosti med državo in lokalno skupnostjo. Iz navedb v zahtevi izhaja, da je Občinski inšpektorat z dopisom št. K 3522- ub/02 z dne 29. 7. 2002 Veterinarski upravi Republike Slovenije (v nadaljevanju Veterinarska uprava) odstopil v reševanje prijavo A. A. iz Ž. v delu, ki se nanaša na zbiranje zapuščenih mačk, psov in golobov v starem mestnem jedru Kopra. Veterinarska uprava je obvestila Občinski Inšpektorat, da je lokalna skupnost dolžna zagotoviti zavetišče za zapuščene živali. Občinski inšpektorat se s takšnim stališčem ne strinja. Meni, da po določbi 42. člena Zakona o zaščiti živali (Uradni list RS, št. 98/99 - v nadaljevanju ZZZiv) nadzorstvo nad zapuščenimi živalmi izvaja Veterinarska uprava. Zato je na Ustavno sodišče naslovil zahtevo za odločitev o sporu glede pristojnosti.
2. Po 27. členu ZZZiv je za vzpostavitev javne službe za zagotovitev pomoči, oskrbe in namestitev v zavetišču za zapuščene živali pristojna občina. Zagotovitev zavetišča je lokalna zadeva javnega pomena, ki se izvršuje kot javna služba. Za nadzorstvo nad izvajanjem določb tega Zakona in nad tem, kako občina zagotavlja to javno službo, pa je po 42. členu ZZZiv pristojna Veterinarska uprava. Veterinarska uprava ni zanikala pristojnosti, ki izhaja iz 42. člena ZZZiv. Zato spor o pristojnosti, o katerem bi bilo v skladu z določbo 61. člena Zakona o Ustavnem sodišču (Uradni list RS, št. 15/94 - v nadaljevanju ZUstS) pristojno odločati Ustavno sodišče, ni nastal.
3. Ker niso izpolnjeni procesni pogoji za odločanje o sporu glede pristojnosti, je Ustavno sodišče zahtevo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: podpredsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Podpredsednik
dr. Janez Čebulj